ROZHODNUTIE KOMISIE
z 25. apríla 2008,
ktorým sa mení a dopĺňa rozhodnutie 2005/380/ES, ktorým sa ustanovuje skupina mimovládnych expertov v oblasti správy a riadenia spoločností a obchodného práva
(2008/358/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)
Rozhodnutím 2005/380/ES bola ustanovená skupina mimovládnych expertov v oblasti správy a riadenia spoločností a obchodného práva ako orgán, v rámci ktorého je možné uvažovať, diskutovať a radiť Komisii v oblasti správy a riadenia spoločností a obchodného práva. Rozhodnutie 2005/380/ES sa uplatňuje do 27. apríla 2008.
(2)
Odborné poradenstvo skupiny sa ukázalo ako hodnotné, najmä pokiaľ ide o súčasné iniciatívy Komisie v oblasti správy a riadenia spoločností a obchodného práva, a to hlavne v súvislosti so štatútom európskej súkromnej spoločnosti a so zjednodušovaním obchodného práva plánovaného v rámci Legislatívneho a pracovného programu Komisie na rok 2008 (1), ako aj s hodnotením uplatňovania súčasných právnych predpisov v oblasti správy a riadenia spoločností a obchodného práva. S cieľom zabezpečiť kontinuitu a napomáhať úspešnému zavŕšeniu týchto projektov by sa mala predĺžiť platnosť mandátu skupiny až do júna 2009.
(3)
Je potrebné zabezpečiť, aby členovia skupiny poskytovali objektívne odborné poradenstvo.
(4)
S osobnými údajmi týkajúcimi sa členov skupiny je potrebné zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (2).
(5)
Rozhodnutie 2005/380/ES by sa preto malo zodpovedajúcim spôsobom zmeniť a doplniť,
ROZHODLA TAKTO:
Jediný článok
Rozhodnutie 2005/380/ES sa mení a dopĺňa takto:
1.
V článku 3 sa dopĺňa tento odsek:
„Členovia každoročne urobia písomné vyhlásenie, že sa zaväzujú konať vo verejnom záujme. V tomto vyhlásení zároveň uvedú informácie o absencii alebo existencii akýchkoľvek záujmov, ktoré by mohli ovplyvniť ich objektívnosť.“
2.
V článku 5 sa dopĺňa tento odsek:
„Mená členov sa zozbierajú, spracujú a uverejnia v súlade s nariadením Európskeho parlamentu a Rady (ES) č. 45/2001 (3).
3.
Článok 9 sa nahrádza takto:
„Toto rozhodnutie sa uplatňuje do 30. júna 2009.“
V Bruseli 25. apríla 2008